નવી દિલ્હીઃ સંયુક્ત રાષ્ટ્ર સંઘની સામાન્ય સભામાં ભાગ લેવા માટે વડા પ્રધાન નરેન્દ્ર મોદી આવતી કાલે ન્યૂયોર્ક જવા રવાના થશે. નરેન્દ્ર મોદી ન્યૂયોર્કની વોલડોર્ફ એસ્ટોરિયા હોટલમાં ઊતરશે. મહત્ત્વની વાત એ છે કે શુક્રવારે ન્યૂયોર્ક પહોંચનારા પાકિસ્તાનના વડા પ્રધાન નવાઝ શરીફ પણ આ જ હોટલમાં ઊતરવાના છે. આમ, મોદી અને શરીફ ન્યૂયોર્કમાં એક જ હોટલમાં ઊતરવાના હોવાથી બંને દેશના વડા પ્રધાનો વચ્ચે મુલાકાત થશે કે માત્ર હસ્તધૂનન જ કરશે એ અંગે રાજકીય સૂત્રોમાં તર્કવિતર્કો વહેતા થઈ ગયા છે.